S-50/2017

Mál þetta, sem þingfest var 22. júní sl., og dómtekið fimmtudaginn 24. ágúst sl., er höfðað með ákæru lögreglustjórans á Suðurlandi þann 10. mars sl., á hendur E-kvk-þgf A-kvk-þgf, til heimilis að Gvendargeisla 21, Reykjavík,

„fyrir umferðarlagabrot

með því að hafa, að kvöldi laugardagsins 4. júní 2016, ekið bifreiðinni [...] svipt ökurétti ævilangt austur Suðurlandsveg við Kross í Sveitarfélaginu Ölfusi, óhæf til að stjórna bifreiðinni örugglega vegna áhrifa metýlfenídats.

Teljast brot ákærðu varða við 1. mgr. 48. gr. og 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærða verði dæmd til refsingar og greiðslu alls sakarkostnaðar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum.“

Ákærða mætti ekki við þingfestingu málsins þrátt fyrir lögmæta birtingu ákæru þann 12. júní sl., ásamt fyrirkalli þar sem þess var getið að málið kynni að verða dæmt að ákærðu fjarstaddri, en af hennar hálfu mætti lögmaður, þó án þess að fram kæmi krafa um skipun verjanda, og var í tvígang fallist á frest ákærðu til handa. Við fyrirtöku málsins þann 24. ágúst sl., var ekki sótt þing af hálfu ákærðu og var málið því tekið til dóms samkvæmt 161. gr. laga nr. 88/2008 um meðferð sakamála.

Í matsgerð frá rannsóknastofu Háskóla Íslands í lyfja- og eiturefnafræði, sem liggur frammi meðal rannsóknargagna lögreglu, kemur fram að metýlfenídat hafi fundist í þvagi ákærðu. Þá hafi í blóði hennar mælst metýlfenídat 35 ng/ml. Um málavexti að öðru leyti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Samkvæmt framlögðu sakavottorði hefur ákærða níu sinnum áður sætt refsingu, þar af fimm sinnum vegna aksturs undir áhrifum fíkniefna og fjórum sinnum vegna aksturs svipt ökurétti. Þann 9. febrúar 2012 var ákærðu gerð sekt, meðal annars vegna aksturs undir áhrifum fíkniefna. Þann 12. ágúst 2013 var ákærðu gerð sekt, meðal annars vegna aksturs undir áhrifum fíkniefna. Þann 18. mars 2014, var ákærðu gert að sæta fangelsi vegna aksturs undir áhrifum fíkniefna og sviptingarakstur, auk þess sem hún var þá svipt ökurétti ævilangt. Þann 7. janúar 2016 var ákærðu gerð fangelsisrefsing, meðal annars vegna aksturs undir áhrifum fíkniefna og sviptingaraksturs. Þann 24. febrúar sama ár var ákærðu dæmdur hegningarauki við framangreindan dóm, meðal annars vegna sviptingaraksturs. Loks var ákærða þann 19. október 2016 fundinn sek um akstur undir áhrifum fíkniefna og sviptingarakstur. Var það að hluta um að ræða hegningarauki við eldri dóm. Brot það sem ákærða er nú sakfelld fyrir er framið fyrir uppkvaðningu síðastgreinds dóms og verður ákærðu því nú dæmdur hegningarauki. Að virtum hegningaraukasjónarmiðum telst ákærðu nú í þriðja sinn gerð refsing vegna sviptingaraksturs og í fimmta sinn vegna aksturs undir áhrifum fíkniefna.

Að virtum sakarferli ákærðu er refsing hennar hæfilega ákveðin fangelsi í 60 daga. Með vísan til dómvenju þykja ekki efni til að skilorðsbinda refsinguna.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að árétta ævilanga sviptingu ökuréttar ákærðu.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirliti lögreglu samtals 117.171 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærða, E-kvk-nf A-kvk-nf, sæti fangelsi í 60 daga.

Ákærða er svipt ökurétti ævilangt.

Ákærða greiði allan sakarkostnað, 117.171 krónu.

S-kvk-nf I-kvk-nf.